Neste (yritys)

Historia

Neste Oy, tai Neste-konserni, perustettiin vuonna 1948, jolloin sen tarkoituksena oli turvata Suomen öljynhuoltoa. Yhtiön kotipaikaksi tuli Espoo ja se oli alusta asti valtion omistama. Toimialoja tuolloin olivat öljy- ja kemianteollisuus, kaasun välittäminen, varustamotoiminta, öljynetsintä ja -tuotanto. Yhtiön pitkäaikaisena toimitusjohtajana toimi Uolevi Raade, joka vaikutti suuresti sen nousuun aikanaan Suomen suurimmaksi yritykseksi. Vuonna 1980 toimitusjohtajaksi tuli Jaakko Ihamuotila. Yhtiön tytäryhtiöitä ovat olleet muun muassa Kesoil Oy, Neste Kide Oy, Isora Oy, Neste Polyeten AB (Ruotsi), Neste Polimeros S.A. (Portugali) ja Neste Chemicals N.V. (Belgia). Vuonna 1990 Nesteen kansainvälinen öljykauppa muodosti sen liikevaihdosta noin puolet ja öljynjalostus neljäsosan. Vuonna 1991 sen liikevaihto oli 53,025 miljardia markkaa ja yhtiön palveluksessa oli 13 685 henkilöä.
Neste fuusioitiin Imatran Voiman kanssa Fortumiksi vuonna 1998, mutta yhtiöt erotettiin uudelleen vuonna 2005. Fortum Oil Oyj (nykyinen Neste Oyj) syntyi 1. toukokuuta 2004 Fortumin jakautuessa sähkö- ja lämpö- (Fortum Heat and Gas Oy) sekä öljy-yhtiöksi (Neste Oil Oyj). Yhtiö oli aluksi Fortum Oyj:n tytäryhtiö, mutta irtaantui Fortumista keväällä 2005. Nesteen toimitusjohtajana on vuodesta 2008 lähtien toiminut vuorineuvos Matti Lievonen.
Neste Oil Oyj vaihtoi 1. kesäkuuta 2015 nimekseen Neste Oyj. Yhtiö perusteli nimenvaihdosta sillä, että sana Oil viittaa fossiiliseen raakaöljyyn, mutta yhtiön toiminnassa keskitytään yhä enemmän uusiutuvien tuotteiden kehittämiseen ja tuotantoon.
Matti Lievonen toimi Nesteen toimitusjohtajana 2008–2018. Lievosen jäädessä eläkkeelle hänen seuraajanaan aloitti belgialais-saksalainen Peter Vanacker marraskuussa 2018.

Öljytuotteet

Neste jalostaa raakaöljystä ja muista syöttöaineista bensiinejä, dieselpolttoaineita, lento- ja laivaliikenteen polttoaineita, kevyitä ja raskaita polttoöljyjä, perusöljyjä, bensiinikomponentteja, erikoispolttoaineita, liuottimia, nestekaasuja ja bitumia.
Neste saa huomattavaa kilpailuetua kilpailijoihin nähden teknisesti edistyneellä prosessillaan, jossa hyvin rikkipitoisesta venäläisestä raakaöljystä jalostetaan rikitöntä polttoainetta. Suurin osa Nesteen käyttämästä raakaöljystä on peräisin Venäjältä.

Uusiutuvat tuotteet

Neste on maailman suurin uusiutuvan dieselin tuottaja vuotuisella 2,6 miljoonan tonnin tuotantokapasiteetillaan. Yhtiö tuottaa Neste MY uusiutuvaa dieseliä tällä hetkellä jalostamoilla Porvoossa, Rotterdamissa ja Singaporessa.
Kokonaan uusiutuvista raaka-aineista valmistetun Neste MY uusiutuvan dieselin käyttö vähentää kasvihuonekaasupäästöjä 50–90 prosenttia fossiiliseen dieseliin verrattuna. Yhtiön valmistavat uusiutuvat tuotteet voivat korvata fossiiliset raaka-aineet myös kemianteollisuudessa, kuten uusiutuvien liuotinten ja uusiutuvien muovien tuotannossa.  
Neste on kehittänyt NEXBTL-teknologian, jolla kasviöljyistä ja jätteistä, kuten elintarviketeollisuuden rasvajätteestä, voidaan valmistaa uusiutuvaa dieseliä. Yhtiö hyödyntää NEXBTL-teknologiaa myös uusiutuvan lentopolttoaineen sekä uusiutuvien kemikaalien kuten liuottimien ja biomuovin raaka-aineen valmistukseen. Teknologia mahdollistaa lähes minkä tahansa kasviöljyn tai eläinrasvan käytön raaka-aineena. Teknologia perustuu kasviöljyjen ja eläinperäisten jäterasvojen vetykäsittelyyn kun taas perinteistä biodieseliä (FAME) valmistetaan esteröintimenetelmällä.
Noin 80 % yhtiön käyttämistä uusiutuvista raaka-aineista on jätteitä ja tähteitä, loput vastuullisesti tuotettuja kasviöljyjä. Jätteistä ja tähteistä vuosittain valmistetun uusiutuvan NEXBTL-dieselin määrä vastaa yli kahden miljoonan auton vuotuista polttoaineen kulutusta.
Yhtiön uusiutuvien raaka-aineiden valikoimaan kuuluvat elintarviketeollisuuden ja kalanjalostuksen rasvajäte, kasviöljynjalostuksen tähteett steariini ja rasvahappotisle (esimerkiksi PFAD), tekninen maissiöljy, palmuöljy, rypsiöljy, camelinaöljy, jatrophaöljy, soijaöljy ja mäntyöljypiki. Kaikki yhtiön käyttämät uusiutuvat raaka-aineet ovat jäljitettyjä. Kasviöljyt jäljitetään viljelmille ja jätteet ja tähteet niiden syntypaikoille, tyypillisesti tuotantolaitoksille.
Helmikuussa 2014 Talouselämä-lehti valitsi Neste Oilin uusiutuvan polttoaineen 2000-luvun mullistavimmaksi suomalaiseksi bisnesinnovaatioksi.

Palmuöljy

Neste käynnisti Singaporessa marraskuussa 2010 maailman suurimman uusiutuvaa dieseliä valmistavan laitoksen, jonka tuotantokapasiteetti on 800 000 tonnia vuodessa. Laitos käyttää raaka-aineena palmuöljyä sekä muita uusiutuvia raaka-aineita, ja sen investointikustannukset olivat 550 miljoonaa euroa. Toinen vastaavan kokoinen laitos käynnistettiin Rotterdamissa syyskuussa 2011. Laitoksen investointikustannukset olivat 670 miljoonaa euroa.
Neste on sitoutunut käyttämään ainoastaan vastuullisesti tuotettua palmuöljyä. Kaikki yhtiön käyttämä raakapalmuöljy on ollut kokonaan jäljitettävää vuodesta 2007 ja 100-prosenttisesti sertifioitua vuodesta 2013. Marraskuussa 2013 RSPO luovutti Neste Oilille maailman ensimmäisenä yhtiönä entistä vaativamman sertifiointijärjestelmän mukaisen RSPO-RED-toimitusketjusertifikaatin.
Huhtikuussa 2013 Neste aloitti yhteistyön metsäkadon torjuntaan keskittyvän TFT-organisaation (The Forest Trust) kanssa.
Nesteen palmuöljyntuottajat ovat jääneet toistuvasti kiinni laittomista metsähakkuista suojelualueiden sisällä Indonesiassa. WWF on paljastanut kolme kertaa viimeisen viiden vuoden aikana, että Asian Agri, joka on yksi Nesteen suurimmista palmuöljyntuottajista Indonesiassa, on hakannut öljypalmua Indonesian Tesso Nilo kansallispuiston sisällä. Tesso Nilo on WWF:n mukaan uhanalaisten sumatrannorsun ja -tiikerin viimeisiä elinalueita. Neste katsoi kuitenkin Asian Agri-yhtiön toiminnan olevan kestävää.
Erityisesti Greenpeace on arvostellut palmuöljyn käyttöä sen ympäristövaikutuksien takia. 
Raakapalmuöljyn merkitys Nesteen raaka-ainevalikoimassa on pienentynyt viime vuosina. Vuonna 2016 sen osuus oli enää alle 20 prosenttia Nesteen uusiutuvien raaka-aineiden käytöstä. Vuonna 2016 Nesteen sertifioidun raakapalmuöljyn käyttö pieneni 516 000 tonniin. Tämä vastaa 0,8 % maailman palmuöljyn käytöstä ja 5 % biopolttoaineteollisuuden käytöstä.

Palmuöljyn rasvahappotisle (PFAD)

Nestettä on kritisoitu siitä, että iso osa sen käyttämistä jätteistä ja tähteistä on todellisuudessa palmuöljyn sivutuotteita. Esimerkiksi Ruotsin uusiutuvasta dieselistä 39% oli vuonna 2017 palmuöljyn rasvahappotislettä, vaikka kuluttajille polttoainetta markkinoidaan valmistettuna jätteistä. Neste ei suostu kertomaan kuinka paljon Suomessa myydystä uusiutuvasta dieselistä on palmuöljyn rasvahappotislettä.
Suomi on Euroopan viimeisiä maita, jossa palmuöljyn rasvahappotisle luokitellaan jätteeksi. Jäteluokitus tarkoittaa käytännössä sitä, että kaikki tuotteen tuotannossa syntyneet päästöt voidaan jättää laskematta tuotteen elinkaareen. Lisäksi jäteluokituksen saaneet raaka-aineet nauttivat merkittävistä verohelpotuksista. Ruotsissa, Norjassa, Iso-Britanniassa ja Ranskassa sen luokitus on muutettu tavalliseksi tuotteeksi.

Neste Rally Finland

Suomen ralli tunnetaan nykyään nimellä Neste Rally Finland. Neste on toiminut rallien pääsponsorina jo vuodesta 1994. Neste Rally Finland on Suomen Jyväskylässä kesäisin ajettava ralliautoilun MM-sarjan osakilpailu.